L-attakk xokkanti fuq iċ-ċentru ta' detenzjoni ta' Tajoura, li ħalla għexieren ta' refuġjati u migranti mejtin u darab bosta oħrajn, inkluż nisa u tfal, ifakkar b'mod brutali kif il-gwerra fil-Libja qed taffettwa lill-persuni ċivili. Aħna nikkundannawh bl-aktar mod qawwi possibbli. Kull vjolenza kontra persuni ċivili hija inaċċettabbli. Aħna nilqgħu kull missjoni ta' tiftix tal-fatti mwettqa min-NU u nistennew b'interess ir-riżultati tagħha. Nappellaw għal de-eskalazzjoni immedjata u għal tmiem il-ġlied, u nħeġġu lill-atturi biex iżommu lura mill-użu sistematiku ta' inċitament għall-vjolenza u biex jerġgħu lura minnufih għall-proċess ta' medjazzjoni mmexxi min-NU. Aħna nisħqu li ma jistax ikun hemm soluzzjoni militari għall-kriżi fil-Libja u nappellaw lill-Istati Membri kollha tan-NU biex jirrispettaw bis-sħiħ l-obbligi tagħhom li jikkontribwixxu għall-paċi u l-istabbiltà fil-Libja, li jipprevjenu konsenji ta' armi destabbilizzanti, li jissalvagwardjaw ir-riżorsi taż-żejt tal-Libja u li jħarsu l-infrastruttura tagħha f'konformità mar-riżoluzzjonijiet rilevanti tal-Kunsill tas-Sigurtà tan-NU. Il-kunflitt kontinwu qed jiddestabbilizza l-Libja u r-reġjun kollu kemm hu u żied ir-riskju tat-terroriżmu u tat-telfien traġiku ta' ħajjiet umani, anki fuq il-baħar. Aħna nappoġġaw bis-sħiħ lir-Rappreżentant Speċjali tan-NU tas-Segretarju Ġenerali Ghassan Salamé fl-isforzi tiegħu biex jerġa' jrawwem il-fiduċja, jikseb waqfien tal-ostilitajiet, jippromwovi djalogu inklużiv u joħloq il-kundizzjonijiet għat-tkomplija tal-proċess politiku mmexxi min-NU. Huwa indispensabbli li jerġa' jitnieda l-proċess ta' medjazzjoni mmexxi min-NU biex ikun promoss gvern inklużiv li jirrappreżenta lil-Libjani kollha, iħejji elezzjonijiet parlamentari u presidenzjali kredibbli, jiżgura distribuzzjoni ġusta u trasparenti tal-ġid nazzjonali u javvanza r-riunifikazzjoni tal-istituzzjonijiet sovrani Libjani kollha. Infakkru lill-partijiet u lill-istituzzjonijiet Libjani kollha fir-responsabbiltà tagħhom li jħarsu lill-persuni ċivili, li jissalvagwardjaw l-infrastruttura ċivili, li jippermettu aċċess umanitarju sħiħ u li jiżguraw il-ħarsien tal-ħaddiema umanitarji f'konformità mal-Liġi Umanitarja Internazzjonali. L-UE tinsab lesta biex tintensifika b'mod urġenti l-isforzi kollettivi biex tindirizza s-sitwazzjoni, u b'mod partikolari, biex ittejjeb il-ħarsien u l-assistenza għall-migranti u r-refuġjati. F'dan ir-rigward, aħna nilqgħu l-ħidma tal-UNHCR u tal-IOM fil-Libja u ntennu l-appoġġ sħiħ tagħna għall-missjoni u l-attivitajiet tagħhom. Il-Pajjiżi Kandidati r-Repubblika tal-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-Dikjarazzjoni. *Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.